# Všeobecné záväzné nariadenie obce č. 1/2016

# o organizácii miestneho referenda

Obecné zastupiteľstvo obce Lieskovany dňa 18.03.2016 podľa § 4 ods. 3 písm. m), § 6 ods. 1 a § 11a ods. 9 zákona SNR č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) prerokovalo a schválilo návrh všeobecne záväzného nariadenia č. 1/2016 a uznieslo sa na tomto jeho znení (ďalej len „nariadenie“):

Čl. I

**Základné ustanovenie**

Toto všeobecne záväzné nariadenie uvádza podrobnosti organizácie miestneho referenda na území obce Lieskovany(ďalej len „obec“).

Čl. II  
**Podrobnosti vyhlásenia referenda**

2.1 Uznesenie o vyhlásení miestneho referenda musí obsahovať:  
a) na základe čoho sa miestne referendum vyhlasuje,  
b) deň prijatia uznesenia alebo deň prijatia petície obyvateľov obce,  
c) deň konania a časové vymedzenie miestneho referenda,  
d) miesto konania miestneho referenda,  
e) zloženie komisie na hlasovanie a sčítanie hlasov a lehotu na jej prvé zasadnutie,  
f) otázku alebo otázky, ktoré sa obyvateľom obce predkladajú na rozhodnutie.

2.2 Otázka alebo otázky predložené na rozhodnutie v miestnom referende musia byť formulované tak, aby sa na ne dalo jednoznačne odpovedať „áno“ alebo „nie“. Otázky nesmú byť navzájom podmienené.

2.3 V prípade, že predmet miestneho referenda je obsiahlejší a otázka predložená na miestne referendum potrebuje bližšie vysvetlenie, uvedie sa toto v prílohe otázky. Príloha je súčasťou uznesenia o vyhlásení referenda.

2.4 Právo hlasovať v miestnom referende má občan - oprávnený volič. Oprávneným voličom je obyvateľ obce, ktorý má v obci trvalý pobyt a ktorý najneskôr deň konania referenda dovŕšil 18 rokov veku.

Čl. III  
**Zoznam oprávnených voličov na hlasovanie v miestnom referende**

3.1 Zoznam oprávnených voličov na hlasovanie v miestnom referende (ďalej len „zoznam“) vyhotoví obec zo stáleho zoznamu voličov.

3.2 Obec odovzdá zoznam komisii na sčítanie hlasov v miestnom referende najneskôr dve hodiny pred začatím hlasovania.

3.3 Členovia komisie sú povinní zachovávať mlčanlivosť o osobných údajoch, ktoré spracúvajú.

Čl. IV  
**Komisia na hlasovanie a sčítanie hlasov**

4.1 Komisia na hlasovanie a sčítanie hlasov je utvorená z členov, ktorých do komisie deleguje obecné zastupiteľstvo a petičný výbor, ak sa miestne referendum vyhlasuje na základe petície občanov. Obecné zastupiteľstvo a petičný výbor súčasne delegujú členov a náhradníkov s uvedením mena, priezviska a adresy, na ktorú možno doručovať písomnosti.

4.2 Členom komisie môže byť občan - oprávnený volič.

4.3 Člen komisie sa ujíma svojej funkcie podpísaním sľubu znenia : „ Sľubujem na svoju česť, že budem svedomite a nestranne vykonávať svoju funkciu a budem sa pritom riadiť Ústavou Slovenskej republiky, zákonmi a všeobecne záväznými nariadeniami Obce Lieskovany.“

4.4 Komisia je spôsobilá sa uznášať, ak je prítomná nadpolovičná väčšina všetkých jej členov. Uznesenie je prijaté, ak sa zaň vyslovila nadpolovičná väčšina prítomných členov. Ak dôjde k rovnosti hlasov, návrh sa považuje za odmietnutý.

4.5 Funkcia člena zaniká  
a) dňom jeho odvolania obecným zastupiteľstvom,  
b) dňom doručenia písomného oznámenia o odvolaní člena petičným výborom, ktorý ho delegoval,  
c) dňom doručenia písomného oznámenia člena o vzdaní sa funkcie predsedovi komisie,

d) ak člen komisie nezloží predpísaný sľub podľa odseku 3 najmenej 5 dní pred dňom konania referenda.

4.6 Na uvoľnený post člena komisie nastupuje náhradník, ktorého delegovalo obecné zastupiteľstvo alebo petičný výbor.

4.7 Ak sa počet členov komisie zníži pod ustanovený počet členov a nie je náhradník, vymenuje zostávajúcich členov starosta obce.

4.8 Komisia musí mať najmenej 5 členov.

4.9 Prvé zasadnutie komisie zvolá starosta v lehote uvedenej v oznámení o vyhlásení referenda. V prípade, že starosta nie je prítomný, alebo ho odmietne zvolať, zvolá ho zástupca starostu alebo obecným zastupiteľstvom poverený poslanec.

4.10 Na prvom zasadnutí určí žreb z členov komisie jej predsedu a podpredsedu. Žrebovanie riadi najstarší člen komisie.

4.11 Komisia pre miestne referendum:  
a) zabezpečuje riadny priebeh hlasovania, najmä dozerá na správne odovzdanie hlasovacích lístkov a dbá o poriadok v miestnosti na hlasovanie a v jej bezprostrednej blízkosti,  
b) vykonáva sčítavanie hlasov,  
c) vyhotoví zápisnicu o priebehu a výsledku hlasovania a odovzdá ju povereným členom obecného zastupiteľstva,  
d) plní ďalšie úlohy vyplývajúce z uznesenia obecného zastupiteľstva.

4.12 Zamestnancov pre organizačné a administratívne práce zabezpečí starosta.

Čl V  
**Hlasovací lístok**

5.1 Na hlasovacom lístku musí byť uvedené  
a) deň konania miestneho referenda,  
b) otázka alebo otázky, ak ich je viac, označia sa poradovými číslami; pri každej otázke sa vyznačia dva rámčeky, z ktorých je jeden nadpísaný slovom “áno“ a druhý slovom “nie“,  
c) poučenie o spôsobe hlasovania.

5.2 Každý hlasovací lístok musí byť opatrený odtlačkom úradnej pečiatky obce.

5.3 Obec zabezpečí tlač hlasovacích lístkov a doručenie hlasovacích lístkov v deň konania miestneho referenda komisii pre miestne referendum.

5.4 Oprávnený volič dostane hlasovací lístok v miestnosti na hlasovanie.

Čl.VI  
**Hlasovanie**

6.1 Každý oprávnený volič hlasuje osobne, zastúpenie inou osobou nie je prípustné.

6.2 Oprávnený volič na hlasovacom lístku v príslušnom rámčeku značkou „X“ vyznačí, že na otázku odpovedá „áno“ alebo „nie“ . Hlasovací lístok oprávnený volič vloží do schránky na hlasovanie tak, aby nebol viditeľný spôsob jeho úpravy.

6.3 Hlasovací lístok je neplatný, ak  
a) je pretrhnutý na dve a viac častí, alebo  
b) je vyplnený iným ako ustanoveným spôsobom, alebo  
c) je inak upravený alebo je neupravený vôbec.

6.4 O platnosti hlasovania a o platnosti hlasovacích lístkov s konečnou platnosťou rozhoduje komisia pre miestne referendum.

6.5 Hlasovanie oprávnených voličov, ktorí sa nemôžu v deň konania miestneho referenda dostaviť do miestnosti na hlasovanie zo závažných, najmä zdravotných dôvodov, sa na základe ich požiadania zabezpečí vyslaním dvoch členov komisie na hlasovanie s prenosnou schránkou na hlasovanie.

Čl. VII  
**Sčítanie hlasov komisie pre miestne referendum**

7.1 Po otvorení schránky na hlasovanie komisia vylúči prípady neplatného hlasovania (§ 8 ods. 4) a zistí:  
a) celkový počet platných hlasovacích lístkov,  
b) počet neplatných hlasovacích lístkov, ktoré vylúči z ďalšieho sčítania,  
c) počet platných hlasovacích lístkov,  
d) počet hlasov “áno“ a počet hlasov “nie“ ku každej jednotlivej otázke.

7.2 Pre postup pri sčítaní hlasov komisiou pre miestne referendum platia primerane ustanovenia zákona o voľbách do orgánov samosprávy obcí platné a účinné v čase konania miestneho referenda.

7.3 Komisia vyhotoví vo dvoch rovnopisoch zápisnicu o priebehu a výsledku hlasovania, ktorú podpíše predseda a podpredseda a ostatní členovia komisie. Dôvody prípadného odmietnutia podpisu sa poznamenajú v zápisnici.

7.4 V zápisnici o priebehu a výsledku hlasovania musí byť uvedené:  
a) čas začatia a ukončenia hlasovania, prípadne jeho prerušenia,  
b) počet oprávnených voličov do zoznamu na hlasovanie zapísaných,  
c) počet oprávnených voličov, ktorým sa vydali hlasovacie lístky,  
d) počet odovzdaných hlasovacích lístkov,  
e) počet odovzdaných platných a počet odovzdaných neplatných hlasovacích lístkov,  
f) počet hlasov “áno“ počet hlasov “nie“ ku každej jednotlivej otázke.

7.5 Zápisnicu o výsledku hlasovania komisia pre miestne referendum doručí povereným poslancom obecného zastupiteľstva bez meškania.

7.6 Komisia pre miestne referendum zapečatí hlasovacie lístky a zoznamy oprávnených voličov na hlasovanie a odovzdá ich spolu s ostatnými dokladmi o hlasovaní do úschovy obecnému úradu.

Čl. VIII  
**Zabezpečenie hlasovania**

8.1 Miestnosť na hlasovanie, vybavenie miestnosti a hlasovanie a potreby na vykonanie hlasovania pre komisiu zabezpečí obec.

8.2 Na budove, v ktorej je miestnosť na hlasovanie bude umiestnený nápis „Miestnosť na hlasovanie v miestnom referende“.

8.3 Výdavky spojené s miestnym referendom sa hradia z rozpočtu obce.

Čl. IX

**Spoločné a záverečné ustanovenia**

9.1 Pre oblasti neupravené týmto nariadením platia aktuálne platné a účinné ustanovenia zákona o obecnom zriadení, zákona o petičnom práve, zákona o spôsobe vykonania referenda, zákona o voľbách do orgánov samosprávy obcí, zákona o ochrane osobných údajov a všeobecne záväzné nariadenia obce.

9.2 Návrh tohto nariadenia bol zverejnený na pripomienkovanie dňa 22.02.2016

9.3 Toto nariadenie bolo schválené uznesením č.  14/2016.

9.4 Toto nariadenie nadobúda účinnosť 15 dňom od vyvesenia na úradnej tabuli.

JUDr. Peter Tököly  
starosta obce

Návrh VZN vyvesený na úradnej tabuli v obci Lieskovany dňa: 22.02.2016  
VZN vyvesené na úradnej tabuli v obci Lieskovany dňa: 21.03.2016  
VZN zvesené z úradnej tabule obce dňa:   
VZN nadobúda platnosť:   
VZN nadobúda účinnosť dňa: